Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 61/14/5508	Ružomberok, 24.6.2014
EEČ : 2-42-89-2014

U Z N E S E N I E

Trestná vec:	obvinený XXXXX a spol.  
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Ružomberok
Podľa § 220 odsek 1 Trestného poriadku schvaľujem zmier uzavretý medzi: 
obvinenými:
1.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydlisko: XXXXX, Slovensko
2.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydlisko: XXXXX, Slovensko
a
poškodeným:
1.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydlisko: XXXXX Slovensko
Obsahom zmieru je:
Obvinení  XXXXX a XXXXX s poškodeným XXXXX uzavreli  dňa 09.06.2014 zmier, v rámci ktorého  obvinení  vyhlásili, že spáchali skutok, za ktorý sú stíhaní a toto vyhlásenie vykonali slobodne, vážne a určito, poškodený XXXXX vyhlásil, že súhlasí so zmierom a že nemá a ani v budúcnosti nebude mať v súvislosti s prečinom, ktorého sa dopustil obvinený, žiadne ďalšie nároky na odškodnenie, obvinení uhradili po vzájomnej dohode s poškodeným XXXXX škodu každý vo  výške 50,- eur.

a.	Výška nahradenej škody alebo škody, na náhradu ktorej sa každý obvinený zaviazal: 50,00 € 
b.	Peňažná suma určená na všeobecne prospešné účely: každý z obvinených po 50,00 € 
c.	Konkrétny adresát peňažnej sumy určenej na všeobecne prospešné účely: Občianske združenie Za rozvoj gymnázia - Pro gymnasio so sídlom ul. Štefana Moyzesa 21, Ružomberok,  
d.	Suma odovzdaná štátu na peňažnú pomoc obetiam trestnej činnosti: po 25,00 € z každej sumy

a súčasne podľa § 215 odsek 1 písmeno g) Trestného poriadku zastavujem trestné stíhanie obvinených
1.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydlisko: XXXXX Slovensko
2.	XXXXX
	dátum narodenia: XXXXX
	miesto narodenia: Ružomberok
	rodné priezvisko: XXXXX
	trvalé bydliskoXXXXX Slovensko
realizované policajtom Obv.odd. PZ Liptovská Teplá pod spisovou značkou ORP-16/LT-RK-2014.
dňa 30.11.2013 v čase okolo 02.00 h v obci XXXXX, okres Ružomberok  pred Kultúrnym domom na miestnej komunikácii XXXXX udrel  päsťou do ľavej časti tváre XXXXX, potom ho dlaňou po tvári udrel XXXXX, následkom čoho XXXXX spadol na zem, pričom keď sa postavil a prešiel pár krokov, pribehli k nemu XXXXX, XXXXX s doposiaľ nestotožnenou osobou a spolu ho udierali a kopali do oblasti chrbta a rúk,  čím spôsobili XXXXX nar. XXXXX v Ružomberku, trvalo bytom XXXXX zranenia - pohmoždenie mäkkých častí v ľavej tvárovej oblasti, natiahnutie mäkkých častí krčnej časti chrbtice, drobnú ranu hornej pery úst do 1 cm vyžadujúce obmedzenie v obvyklom spôsobe života do 6 dní 

Odôvodnenie: 
Poverený  príslušník Obvodného oddelenia PZ Liptovská Teplá  uznesením ČVS: ORP - 16/LT-RK-2014  zo dňa 02.02.2014 podľa § 199 ods. 1 Trestného poriadku  začal trestné stíhanie  a zároveň podľa § 206 ods. 1 Trestného poriadku vzniesol obvinenie XXXXX, XXXXX a XXXXX  za prečin výtržníctva podľa § 364 ods. 1 písm. a) Trestného zákona v spolupáchateľstve podľa § 20 Trestného zákona pre skutok, že 

dňa 30.11.2013 v čase okolo 02.00 h v obci XXXXX pred Kultúrnym domom na miestnej komunikácii XXXXX pristúpil k poškodenému XXXXX, nar. XXXXX, trvalo bytom XXXXX - XXXXX Sliač, ul. Pod Zvonicou č. 1659/79 a fyzicky ho napadol takým spôsobom, že ho udrel čelom do jeho čela a následne ho udrel päsťou do ľavej časti tváre, následkom čoho poškodený XXXXX spadol na zem, pričom keď sa postavil a prešiel pár krokov, pribehli k jeho blízkosti XXXXX, XXXXX a XXXXX a všetci traja ho udierali a kopali do oblasti chrbta, rúk a nôh, kde po chvíli ho prestali biť a odišli z miesta činu preč, pričom svojím konaním spôsobili poškodenému XXXXX zranenia - pohmoždenie ľavej časti tváre a natiahnutie krčnej chrbtice s konečnou dobou liečenia a obmedzenia v obvyklom spôsobe života do 7 dní. 

	Pokynom č. k. 1 Pv 61/14/5508 - 11 zo dňa  30.05.2014 som trestnú vec odstúpila na ďalšie konanie probačnému a mediačnému úradníkovi Okresného súdu Ružomberok za účelom vykonania mediácie. 

	Preskúmaním k veci sa vzťahujúceho vyšetrovacieho spisu som zistila, že skutok, pre ktorý je vedené trestné stíhanie, je preukázaný výpoveďami obvinených,  svedka - poškodeného XXXXX, svedkov XXXXX, XXXXX, znaleckým posudkom znalca z odboru zdravotníctva - chirurgie, lekárskymi správami a súvisiacimi listinnými dôkazmi. 

	Dňa 12.06.2014 bola na tunajšiu okresnú prokuratúru doručená z Okresného súdu Ružomberok správa z mediácie, ktorá bola úspešne zrealizovaná dňa   09.06.2014. 

Obvinení  uzavreli  s poškodeným dňa 09.06.2014 zmier, v rámci ktorého  obvinení  vyhlásili, že spáchali skutok, za ktorý sú stíhaní a toto vyhlásenie vykonali slobodne, vážne a určito. Poškodený XXXXX vyhlásil, že súhlasí so zmierom a že nemá a ani v budúcnosti nebude mať v súvislosti s prečinom, ktorého sa dopustil obvinený, žiadne ďalšie nároky na odškodnenie. Obvinení uhradili po vzájomnej dohode s poškodeným XXXXX škodu každý vo  výške 50,- eur.

Zároveň obvinení zložili na účet  Okresnej prokuratúry Ružomberok  peňažnú sumu na všeobecne prospešné účely každý vo výške 50,- eur. V zmysle uzatvoreného zmieru bol určený adresát uvedenej sumy Občianske združenie Za rozvoj gymnázia - Pro gymnasio so sídlom ul. Štefana Moyzesa 21, Ružomberok, IČO: 37906097, číslo účtu: 7936688/5200 vedený v OTP Banka a. s., pobočka Ružomberok s tým, že z uvedenej sumy bude 25,- eur  poukázaných na peňažnú pomoc obetiam trestnej činnosti. 

Podľa § 220 ods. 1 písm. a), b), c)  Trestného poriadku v konaní o prečine, na 
ktorý zákon ustanovuje trest odňatia slobody, ktorého horná hranica neprevyšuje  5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 
a) vyhlási, že spáchal skutok, za ktorý je stíhaný a nie sú odôvodnené pochybnosti o 
tom, že jeho vyhlásenie bolo vykonané slobodne, vážne  a určito, 
b) nahradil škodu, pokiaľ  bola činom spôsobená, alebo urobil iné opatrenia na náhradu škody alebo inak odstránil ujmu vzniknutú trestným činom,
c) zloží na účet súdu a v prípravnom konaní na účet prokuratúry peňažnú sumu určenú 
konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje  prokurátor takýto spôsob rozhodnutia za dostačujúci. 

Podľa § 364 ods. 1 písm. a) Trestného zákona, kto sa dopustí slovne alebo fyzicky, verejne alebo na mieste verejnosti prístupnom výtržnosti tým, že napadne iného, potrestá sa odňatím slobody až na tri roky.  

Z vyšetrovacieho spisu  vyplýva, že obvinený XXXXX nemá záznam v registri trestov, ani nebol prejednávaný za priestupok. Obvinený XXXXX nebol  prejednávaný za priestupok, má jeden záznam v registri trestov z roku 2004, na páchateľa sa však hľadí, akoby nebol odsúdený.  Obvinení a poškodení súhlasili s postupom podľa § 220 ods. 1 Trestného poriadku. 

	Vzhľadom na povahu a závažnosť  spáchaného  činu  a na osoby obvinených  som dospela k záveru, že takýto spôsob rozhodnutia v  trestnej veci je opodstatnený a preto som zmier uzavretý medzi obvinenými XXXXX a XXXXX a poškodeným XXXXX schválila a trestné stíhanie obvinených zastavila podľa § 220 ods. 1 Trestného poriadku.  

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Štupáková
prokurátorka